આપણા એકલાનો જ દોષ નથી. પશ્ચિમમાં યંત્રવિજ્ઞાન અને સુખસગવડની નવી સંસ્કૃતિમાં જેમ આગળ વધ્યા તેમ આપણે માનતા થઈ ગયા કે મનને વળી અંકુશમાં રાખવાનું હોય ખરું? મન તો આપણું લાડકું બાળક - એ જ્યાં દોડે ત્યાં તેની પાછળ આપણે દોડવાનું. મજા એમાં જ છે. મનને તો બધું સારું સારું જ ગમે છે, તેની પાછળ પાછળ દોડો. આપણે મનને આવો છૂટો દોર આપ્યો છે, તેમાંથી અપરંપાર ઉપાધિઓનો જન્મ થયો છે. બીજી બધી વાતો બાજુએ રાખો - મનને આ રીતે નિરકુંશ કરવાથી માનસિક રોગો કેટલા વધ્યા છે તેનો ખ્યાલ કરવા જેવો છે.